Noong aming pagpupulong ng Ehekutibo noong Biyernes ng gabi, nagbigay na ako ng mandato sa mga Department Heads. At kayong mga Assistant Department Heads, AOs, Division Chiefs kung bakit kayo naririto ngayon ay upang marinig ang direktiba ring ito, kayo ay aking inaatasan na pasimulan ang pagbabalangkas ng Executive Agenda sa susunod na tatlong linggo. Ito ay dapat matapos bago ang ika-21 ng Hulyo.

Gano'n din naman ang Sangguniang Panlalawigan sa pangunguna ni Vice Governor Ejay Falcon, ng lahat ng Bokal at ng inyong gabay ng Secretary to the Sangguniang Panlalawigan ay aking hinihikayat na magkaroon na rin kayo ng inyong Legislative Agenda bago ang ika-21 ng Hulyo sapagkat sa ika-28, 29 at 30 ng buwang ito, magkatuwang ang Ehekutibo at ang Lehislatura na bubuuin nang pormal at opisyal ang ating Executive-Legislative Agenda. Kung saan ilalatag natin bilang isang pamahalaan ang direksyon, hindi lang ng Ehekutibo, manapa'y ang pinagsamang direksyon ng Ehekutibo at ang Lehislatura. Sa pamamagitan ng pagsasama natin sa pagbabalik dito, maipapasa na ng Sangguniang Panlalawigan ang ELA 2022 to 2025 at makakapagpanimula na ang pagpaplano natin para sa susunod na tatlong taon under the Medium-Term Development Plan, aaprubahan ang ating Annual Investment Program at maisusumite ko sa Sangguniang Panlalawigan ang Taunang Badyet ng Pamahalaang Panlalawigan.

Mga kasama; parang kampanya lang po ito nainom ako sa gitna, maraming salamat COS Ralph. Bakit po COS Ralph? Kasi siya po ay designated Chief of Staff Ralph. Kaya po COSRalph ang tawag, sapagkat ang Gobernador ay maysarili ring Chief of Staff. Pagka po ang tawag sa kaniya ay 'Chief Ralph' baka Chief, dalawa ang tumingin. So may tawag na po siya. Pangit naman kasi po na yong Chief of Staff ko na 'Nette' ang palayaw tawaging COS kasi pag tinawag ko po yon, 'COS Nette, COS Nette' ay pangit naman po. Kaya si Chief Nettte, ang counterpart niya sa Sangguniang Panlalawigan, COS Ralph. So yon po ang dahilan kung nagkaiba sila ng pagtawag.

Minamahal na mga kababayan, mga kasapi ng Sangguniang Panlalawigan, kung akala n'yo pong patapos na po ako, mas makapal po ang hawak ko. Yon po'y manipis pero mahaba. Are po ay makapal pero maikli. Lahat po tayo rito ay nagnanais ng isang nagkakaisang Oriental Mindoro. Lahat din tayo rito ay nagnanais ng mas maunlad, mas kaiga-igayang Lalawigan ng Oriental Mindoro. Matatandaan po ninyo na noong ika-16 ng Oktubre, 2021, isinumite ko sa Kagalanggalang na Sangguniang Panlalawigan ang Executive Budget, matapos aprubahan ng Provincial Development Council, i-adopt ng Provincial Development Council ang AIP 2022. Masaya ko pong isinumite sa inyo ang lahat ng laman ng Budget na binuo yon sa konsultasyon ng Ehekutibo kasama ang mga local government officials ng mga LGUs, ng mga private sector representatives at ng kabuuan ng ating mamamayan.

Batid ko po dahil sa tagal kong naging Bokal at Bise Gobernador na kailangan ng Sangguniang Panlalawigan ng oras para aralin ito. At alam ko, inaral ninyo ito. Nagpapasalamat ako sa inyong ginawang pag-aaral. Ang katunayan, kailanman ay hindi ako dumalo ng inyong Committee Hearings at public hearings. Hinayaan ko na yong mga Department Heads ang dumalo rito para mas malaya ninyong matanong ang mga Department Heads. Makalipas ng ilang buwan, ako ay nakiusap na ito ay ipasa, ngunit matagal siguro po ang proseso ng pag-aaral talaga na ginawa ng Sangguniang Panlalawigan. Pagdating po ng Mayo makatapos ang eleksyon, ako'y nakiusap sa Sangguniang Panlalawigan sa pamamagitan ng Kalihim ng Sanggunian, ewan ko po, kung aaminin ito ng Kalihim ng Sanggunian. Nakiusap ako, pakisabi sa mga Miyembro ng Sangguniang Panlalawigan, akong muli ang nanalong Gobernador. Ibig sabihin, ako at ang aking mga panukala ang pinagtiwalaan ng higit na nakararaming Mindoreño. Hindi lang ako ang nagwagi, sabi ko sa kaniya. Si Vice Governor Ejay Falcon ay nagwagi rin. Ibig sabihin ang gusto ng taong bayan ay yong aming inilalatag na programa para sa taong bayan. Sabay ninyo kaming tinangkilik.